የጭነት የተሽከርካሪ ባለንብረቶች በጂቡቲ ወደብ የተከማቹ ዕቃዎችን በአስቸኳይ እንዲያጓጉዙ ታዘዙ
የፌዴራል ትራንስፖርት ባለሥልጣን በጂቡቲ ወደብ ተከማችተዋል ያላቸውን ገቢ ዕቃዎች ለማንሳት፣ የጭነት ማጓጓዣ ባለንብረቶች ማኅበራት ወደ ጂቡቲ በመሄድ በአስቸኳይ ዕቃዎችን ወደ አገር ውስጥ እንዲያስገቡ አዘዘ፡፡በተለይ በአገር ውስጥ ከፍተኛ እጥረት ታይቶባቸዋል የተባሉ የፍጆታ ዕቃዎችን እንዲያስገቡ ለማድረግ ያስተላለፈው ጥሪ፣ በዋናነት በአሁኑ ወቅት በአገር ውስጥ ገበያ እጥረት ታይቶባቸዋል የተባሉትን የምግብ ዘይትና ስንዴ ለማምጣት እንደሆነ፣ የባለሥልጣኑ ኮሙዩኒኬሽን ኃላፊ አቶ አቤልነህ አግደው ለሪፖርተር ገልጸዋል፡፡እንደ አቶ አቤልነህ ማብራሪያ በአሁኑ ወቅት በወደብ ያለው የገቢ ዕቃዎች ክምችትና የትራንስፖርት አገልግሎቱ ባለመጣጣማቸው፣ ባለሥልጣኑ ለጭነት ተሽከርካሪ ባለንብረቶች በማኅበሮቻቸው በኩል ጥሪ ተደርጎላቸዋል፡፡በጂቡቲ ወደብ ብዛት ያላቸው የኢትዮጵያ ኮንቴይነሮች ለወራት የተከማቹ መሆናቸውን በተለይ ማዳበሪያ፣ ስንዴና የምግብ ዘይት ቅድሚያ ተሰጥቷቸው ወደ አገር ውስጥ መግባት እንዳለባቸው በመንግሥት መወሰኑን ከአቶ አቤልነህ ገለጻ ለመረዳት ተችሏል፡፡ስማቸው እንዲጠቀስ ያልፈለጉ አንድ የባለሥልጣኑ ኃላፊ ለሪፖርተር እንደለጹት፣ መንግሥት በወደብ ያሉ ዕቃዎችን በፍጥነት ወደ አገር ውስጥ በማስገባት ክምችቱን መቀነስ ካልቻለ፣ በአገር ውስጥ ገበያ ውስጥ ከሚፈጥረው ጫና ባሻገር ለዲመሬጅና ለተለያዩ የወደብ ክፍያዎች ከፍተኛ የውጭ ምንዛሪ አገሪቱ እንድታወጣ ያስገድዳታል፡፡ባለፉት ጥቂት ዓመታት የገቢ ዕቃዎች መጨመር ከአጠቃላይ የትራንስፖርት አገልግሎቱ ጋር አለመጣጣሙንና በወደብ ላይ ጫና እየፈጠረ መሆኑን መንግሥት በተደጋጋሚ መግለጹ ይታወሳል፡፡ባለፈው ዓመት የጂቡቲ መንግሥትና የአገሪቱ የንግድ ምክር ቤት የኢትዮጵያ መንግሥት አፋጣኝ መልስ እንዲሰጥ ሲያሳስቡ ነበር፡፡ ከአንድ ወር በፊት ከሪፖርተር ጋር ቆይታ አድርገው የነበሩት የትራንስፖርት ሚኒስትሩ አቶ ወርቅነህ ገበየሁ በበኩላቸው፣ የዕቃ ማጓጓዝ አገልግሎቱ ከፍተኛ መዘግየት እያሳየ ያለው በአገሪቱ ውስጥ ባለው ያልተቀናጀ የትራንስፖርት አገልግሎት አሰጣጥ መሆኑን ገልጸው ነበር፡፡ወቅታዊ መረጃዎች እንደሚያሳዩት የጂቡቲ ወደብ በዓመት እስከ 800,000 ኮንቴይነሮችንና ስምንት ሚሊዮን ቶን የሆኑ አጠቃላይ ጭነቶችን ያስተናግዳል፡፡ ከዚህም ውስጥ 20 በመቶ የሚሆነው ኮንቴይነርና 85 በመቶ የሚሆነው ጭነት ወደ ኢትዮጵያ የሚጓጓዝ ሲሆን፣ ለዚህም አንድ በመቶ የሚሆነው የማጓጓዣ ወጪ ነው፡፡